Mons. **Ján Orosch** (\* 28. máj 1953, Bratislava) je rímskokatolícky arcibiskup Trnavskej arcidiecézy.

Životopis
---------

Po ukončení štúdia na Rímskokatolíckej cyrilometodskej bohosloveckej fakulte bol vysvätený za kňaza biskupom Júliusom Gábrišom 6. júna 1976 v Bratislave. Najskôr pôsobil ako kaplán v Komárne a od roku 1978 ako správca farnosti v rôznych farnostiach (Bušince, Okoč (1982), Hodruša-Hámre (1983), Vyškovce nad Ipľom (1984), Nové Zámky (1990), Bratislava-Prievoz (1991), Bratislava-Čunovo (1992)). V roku 1993 bol ustanovený za dekana Štúrovského dekanátu a zároveň menovaný za farára v Štúrove, kde pôsobil až do vymenovania za biskupa.

Za pomocného biskupa bratislavsko-trnavskej arcidiecézy a titulárneho biskupa sídla Semina ho vymenoval pápež sv. Ján Pavol II. dňa 2. apríla 2004. Biskupskú vysviacku prijal 2. mája 2004 spolu s dnešným arcibiskupom Stanislavom Zvolenským v Katedrále sv. Jána Krstiteľa v Trnave. Vysvätil ho Mons. Ján Sokol, bratislavsko-trnavský arcibiskup metropolita spolu s Mons. Henrykom J. Nowackim, apoštolským nunciom SR a Mons. Dominikom Tóthom, emeritným pomocným biskupom Bratislavsko-trnavskej arcidiecézy.

Dňa 2. júna 2004 sa stal predsedom Spolku svätého Vojtecha, keď v tejto funkcii nahradil Štefana Vrableca. Dňa 13. mája 2004 ho arcibiskup Mons. Ján Sokol menoval za generálneho vikára Bratislavsko-trnavskej arcidiecézy a po reorganizácií diecéz bol dňa 21. marca 2008 menovaný za generálneho vikára Trnavskej arcidiecézy.

Dňa 2. júla 2012 sa stal apoštolským administrátorom Trnavskej arcidiecézy po odvolaní arcibiskupa Mons. Róberta Bezáka CSsR. Dňa 11. júla 2013 pápež František ho vymenoval za trnavského arcibiskupa. Trnavskú arcidiecézu kánonický prevzal počas slávnostnej svätej omše v Katedrále sv. Jána Krstiteľa v Trnave dňa 30. augusta 2013, v deň výročia posviacky chrámu. Do úradu ho uviedol bratislavský arcibiskup metropolita Stanislav Zvolenský.

Kritika
-------

Ján Orosch čelil opakovane kritike za svoje výrazne krajné až ultrakonzervatívne názory. Mediálne najexponovanejšie boli prípady:

#### Útok na Zuzanu Čaputovú pred prezidentskými voľbami 2019

Orosch v marci 2019 počas omše v Bazilike sv. Mikuláša v Trnave zaútočil na prezidentskú kandidátku Zuzanu Čaputovú slovami: *„propagovať kandidáta, kandidátku za ultraliberálnu stranu za prezidentku je ťažkým hriechom"*. Podľa rozhodnutia Rady pre vysielanie a retransmisiu, jeho kázeň (vysielaná televíziou LUX) mohla ovplyvniť hlasovanie voličov v neprospech tejto kandidátky.

#### Špekulácie o obetiach teroristického útoku pred Teplárňou

V obežníku pre kňazov Trnavskej diecézy Orosch napísal svoj pohľad na teroristický útok na Zámockej ulici, pri ktorom boli zavraždení dvaja ľudia patriaci k LGBTI menšine. Vyjadril sa, že mu vadí keď sa o týchto obetiach píše ako o „nevinných" a ich konanie označil za nemravné. Bez akýchkoľvek dôkazov, alebo známych skutočností v obežníku polemizuje o tom, či boli Matúš Horváth a Juraj Vankulič drogovo závislí a tiež či sa konali v klube Tepláreň protidrogové razie a kontrola veku osôb. Túto rétoriku odsúdil aj administrátor stránky Polícia Slovenskej republiky na sociálnej sieti. Vo svojom vyjadrení odsudzuje údajnú manipuláciu zo strany Oroscha a jeho stigmatizáciu a urážku pamiatky obetí. Arcibiskupovi vyčíta rozdeľovanie spoločnosti na základe manipulatívnych otázok založených na klamstve. Rétoriku arcibiskupa odsúdili aj predseda vlády Heger a ministerka kultúry Milanová. Za svoje výroky k Teplárni si vyslúžil anticenu Homofób roka za rok 2023, ktorú udeľuje Inštitút ľudských práv.

Referencie
----------

1. ↑  CHENEY, David M. *www.catholic-hierarchy.org*. REV. 2012-09-08, [cit. 2013-01-31]. Stránka Bishop Ján Orosch. (angl.)
2. ↑  TK KBS. *Noví biskupi pre Bratislavsko – trnavskú arcidiecézu* [online]. 02. 04. 2004 13:16, [cit. 2013-01-31]. Dostupné online.
3. ↑  TK KBS. *Bratislavsko – trnavská arcidiecéza má dvoch nových pomocných biskupov* [online]. 02. 05. 2004 20:31, [cit. 2013-01-31]. Dostupné online.
4. ↑  TK KBS. *Novým predsedom Spolku sv. Vojtecha je Mons. Ján Orosch* [online]. 07. 07. 2004 17:37, [cit. 2013-01-31]. Dostupné online.
5. ↑  TK KBS. *Svätý Otec František vymenoval nového trnavského arcibiskupa* [online]. 11. 07. 2013 12:00, [cit. 2013-07-11]. Dostupné online.
6. ↑   *Text buly o menovaní trnavského arcibiskupa Oroscha* [online]. TK KBS, 30.08.2013, [cit. 2013-08-31]. Dostupné online.
7. ↑   *Nový trnavský arcibiskup slávil inauguračnú svätú omšu* [online]. TK KBS, 30.08.2013, [cit. 2013-08-31]. Dostupné online.
8. ↑  GEHREROVÁ, Ria. *Podpora Čaputovej je ťažký hriech, tvrdil arcibiskup. Predstavitelia cirkvi odsúdili kedysi aj Radičovú* [online]. Denník N, 2019-03-11, [cit. 2022-11-04]. Dostupné online.
9. ↑   *Arcibiskup: Podporiť kandidátku za ultraliberálnu stranu je ťažký hriech. Čaputová: Je to rozdeľujúce* [online]. Pravda.sk, 2019-03-11, [cit. 2022-11-04]. Dostupné online.
10. ↑   *TV Lux potrestali za omšu, v ktorej arcibiskup hovoril, že voliť Čaputovú je ťažký hriechom* [online]. Omediach.com, [cit. 2022-11-04]. Dostupné online.
11. ↑  GDOVINOVÁ, Denisa. *Trnavský arcibiskup Orosch poslal kňazom obežník, v ktorom pochybuje, či obete útoku na Zámockej boli nevinné* [online]. Denník N, 2022-11-04, [cit. 2022-11-04]. Dostupné online.
12. ↑   *OBEŽNÍK ARCIBISKUPA OROSCHA... - Polícia Slovenskej republiky* [online]. www.facebook.com, [cit. 2022-11-04]. Dostupné online.
13. ↑  PRUŠOVÁ, Veronika. *Premiér reaguje na arcibiskupa Oroscha: Každý by mal dnes vážiť slová* [online]. Denník N, 2022-11-05, [cit. 2022-11-05]. Dostupné online.
14. ↑   *V TEPLÁRNI VYHASLI... - Natália Milanová - ministerka kultúry* [online]. www.facebook.com, [cit. 2022-11-05]. Dostupné online.
15. ↑   *Hlasujte v ankete Homofób roka* [online]. 2023-05-17, [cit. 2023-06-23]. Dostupné online.

Externé odkazy
--------------

* Trnavská arcidiecéza. *www.abu.sk*. [Cit. 2013-08-31]. Stránka Arcibiskup.

| Tituly a funkcie v Rímskokatolíckej cirkvi |
| --- |
| **Sedisvakancia**(od 2012)Posledný predchodca**Róbert Bezák** | **arcibiskup trnavský**2013 – súčasnosť | **v úrade** |